Source: http://docplayer.cz/34830310-Statut-statnej-komisie-pre-volby-a-kontrolu-financovania-politickych-stran.html
Timestamp: 2018-08-19 05:53:50+00:00

Document:
ŠTATÚT Štátnej komisie pre voľby a kontrolu financovania politických strán - PDF
Download "ŠTATÚT Štátnej komisie pre voľby a kontrolu financovania politických strán"
1 Príloha k uzneseniu NR SR č z 1. júla 2015 ŠTATÚT Štátnej komisie pre voľby a kontrolu financovania politických strán Čl. 1 Základné ustanovenia Tento štatút upravuje v súlade s 13 ods. 12 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov (ďalej len volebný zákon ) podrobnosti o členstve v Štátnej komisii pre voľby a kontrolu financovania politických strán (ďalej len štátna komisia ), zániku funkcie člena štátnej komisie, postupy politických strán a politických hnutí (ďalej len politická strana ) pri delegovaní členov do štátnej komisie a pravidlá voľby predsedu štátnej komisie. Čl. 2 Štátna komisia (1) Štátna komisia je nezávislý orgán na riadenie volieb a referenda a zisťovanie výsledkov volieb a referenda (ďalej len voľby ) a na kontrolu financovania politických strán. (2) Štátna komisia má 14 členov. (3) Štátna komisia zasadá spravidla v sídle Úradu štátnej komisie pre voľby a kontrolu financovania politických strán na Ministerstve vnútra Slovenskej republiky, Drieňová 22, Bratislava. Čl. 3 Úlohy štátnej komisie (1) Štátna komisia podľa 16 volebného zákona, podľa zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len zákon o volebnej kampani ) a podľa zákona č. 85/2005 Z. z. o politických stranách a politických hnutiach v znení neskorších predpisov a) preskúmava a registruje kandidátne listiny pre voľby do Národnej rady Slovenskej republiky a pre voľby do Európskeho parlamentu, b) dohliada na pripravenosť volebných komisií nižších stupňov zabezpečovať úlohy podľa volebného zákona, c) riadi odborný sumarizačný útvar pri plnení úloh podľa volebného zákona, d) prerokúva pridelenie vysielacích časov v televíznom vysielaní a rozhlasovom vysielaní počas volebnej kampane na základe návrhu vysielateľa, e) eviduje tretie strany podľa zákona o volebnej kampani,
2 f) zisťuje výsledky volieb poštou voličmi, ktorí nemajú trvalý pobyt na území Slovenskej republiky, a vyhotovuje zápisnicu o výsledku hlasovania poštou voličmi, ktorí nemajú trvalý pobyt na území Slovenskej republiky, g) zisťuje a zverejňuje priebežné a celkové výsledky volieb, h) vyhotovuje zápisnicu o výsledku volieb, i) vydáva kandidátom zvoleným za poslancov Národnej rady Slovenskej republiky a poslancov Európskeho parlamentu osvedčenia o zvolení, j) vyhlasuje nastúpenie náhradníka za poslanca Európskeho parlamentu, k) oznamuje predsedovi Národnej rady Slovenskej republiky nastúpenie náhradníka alebo neuplatňovanie mandátu v prípade, v ktorom to ustanovuje volebný zákon v osobitných častiach, l) usmerňuje spracovanie výsledkov hlasovania, m) odovzdáva volebné dokumenty do úschovy ministerstvu vnútra, n) kontroluje financovanie a vedenie volebnej kampane podľa zákona o volebnej kampani, o) kontroluje financovanie politických strán podľa zákona č. 85/2005 Z. z. o politických stranách a politických hnutiach v znení neskorších predpisov, p) ukladá sankcie za porušenie pravidiel volebnej kampane a pravidiel financovania politických strán, r) je odvolacím orgánom proti rozhodnutiam ministerstva vnútra vydaným podľa osobitných predpisov vo veciach financovania politických strán a vo veciach volebnej kampane, s) predkladá Národnej rade Slovenskej republiky informáciu o výročných správach politických strán, t) plní ďalšie úlohy podľa osobitných častí volebného zákona a podľa osobitných predpisov. (2) Štátna komisia pri plnení úloh podľa volebného zákona a osobitných predpisov spolupracuje s Ministerstvom vnútra Slovenskej republiky (ďalej len ministerstvo vnútra ) a Štatistickým úradom Slovenskej republiky (ďalej len štatistický úrad ). (3) Štátna komisia poskytuje politickým stranám a kandidátom metodickú pomoc a poradenstvo o pravidlách financovania politických strán a o pravidlách financovania volebnej kampane. Čl. 4 Rokovanie štátnej komisie Podrobnosti o rokovaní, rozhodovaní štátnej komisie a o účasti na jej zasadnutiach upraví rokovací poriadok, ktorý schvaľuje štátna komisia podľa 15 ods. 3 volebného zákona.
3 Čl. 5 Členstvo v štátnej komisii (1) Členstvo v štátnej komisii je verejnou funkciou. Členom štátnej komisie môže byť občan Slovenskej republiky, ktorý má trvalý pobyt na území Slovenskej republiky, je bezúhonný, spôsobilý na právne úkony v plnom rozsahu, má vysokoškolské vzdelanie druhého stupňa a dosiahol vek najmenej 35 rokov. Tá istá osoba môže byť členom štátnej komisie najviac v dvoch po sebe nasledujúcich funkčných obdobiach ( 13 ods. 4 volebného zákona). (2) Desať členov delegujú do štátnej komisie politické strany, ktoré v ostatných voľbách získali zastúpenie v Národnej rade Slovenskej republiky, a to úmerne podľa počtu získaných poslaneckých mandátov. Počet členov štátnej komisie delegovaných politickými stranami, ktoré vytvorili vládu Slovenskej republiky, sa musí rovnať počtu členov štátnej komisie delegovaných ostatnými politickými stranami zastúpenými v Národnej rade Slovenskej republiky. Táto rovnosť musí byť zachovaná počas celého funkčného obdobia štátnej komisie. (3) Po jednom členovi do štátnej komisie deleguje predseda Ústavného súdu Slovenskej republiky, predseda Najvyššieho súdu Slovenskej republiky, generálny prokurátor a predseda Najvyššieho kontrolného úradu Slovenskej republiky. (4) Oznámenie o delegovaní členov do štátnej komisie doručia predsedovia príslušných politických strán, predseda Ústavného súdu Slovenskej republiky, predseda Najvyššieho súdu Slovenskej republiky, generálny prokurátor a predseda Najvyššieho kontrolného úradu Slovenskej republiky predsedovi Národnej rady Slovenskej republiky najneskôr 60 dní po vyhlásení výsledkov volieb do Národnej rady Slovenskej republiky. (5) Oznámenie o delegovaní členov do štátnej komisie obsahuje a) názov politickej strany alebo orgánu podľa odseku 4, b) meno, priezvisko, titul, c) dátum narodenia, d) dosiahnuté vzdelanie, e) adresu trvalého pobytu člena štátnej komisie a f) meno, priezvisko, podpis osoby oprávnenej konať v mene politickej strany podľa stanov politickej strany a odtlačok úradnej pečiatky politickej strany; meno, priezvisko, podpis štatutárneho zástupcu a odtlačok úradnej pečiatky orgánu podľa odseku 4. (6) K oznámeniu musí byť pripojený a) výpis z registra trestov člena štátnej komisie nie starší ako tri mesiace a b) doklad o dosiahnutom vzdelaní člena štátnej komisie, c) štruktúrovaný životopis člena štátnej komisie, d) písomný súhlas člena štátnej komisie s jeho delegovaním, e) písomný súhlas člena štátnej komisie so spracovávaním jeho osobných údajov.
4 (7) Politické strany sa môžu dohodnúť a delegovať spoločného člena do štátnej komisie. (8) Ak sa politické strany dohodli na spoločnom členovi štátnej komisie, oznámenie o delegovaní obsahuje okrem údajov podľa odseku 5 a pripojených dokladov podľa odseku 6 meno, priezvisko, podpis osoby oprávnenej konať v mene každej politickej strany podľa stanov politickej strany a odtlačok úradnej pečiatky každej politickej strany. Čl. 6 Funkčné obdobie štátnej komisie (1) Funkčné obdobie štátnej komisie sa začína dňom zloženia sľubu členmi štátnej komisie do rúk predsedu Národnej rady Slovenskej republiky a končí sa dňom zloženia sľubu členmi novej štátnej komisie. (2) Pri výkone svojej funkcie sa člen štátnej komisie preukazuje osvedčením, ktoré mu vydáva predseda Národnej rady Slovenskej republiky ( 13 ods. 2 volebného zákona). Čl. 7 Nezlučiteľnosť funkcie člena štátnej komisie Funkcia člena štátnej komisie je nezlučiteľná s kandidatúrou na funkciu a s funkciou a) prezidenta Slovenskej republiky, b) poslanca Národnej rady Slovenskej republiky, c) poslanca Európskeho parlamentu, d) predsedu samosprávneho kraja, e) poslanca zastupiteľstva samosprávneho kraja, f) starostu obce, g) poslanca obecného zastupiteľstva. Čl. 8 Zánik členstva v štátnej komisii (1) Funkcia člena štátnej komisie zaniká a) uplynutím funkčného obdobia, b) vzdaním sa funkcie, c) ak člen štátnej komisie prestal spĺňať podmienky na výkon funkcie ( 13 ods. 4 a 14 volebného zákona), d) z dôvodu zmeny pomeru politických síl ( 13 ods. 1 volebného zákona) na základe rozhodnutia politickej strany, ktorá ho delegovala. (2) Člen štátnej komisie je povinný bezodkladne oznámiť všetky skutočnosti, pre ktoré nemôže vykonávať svoju funkciu tomu, kto ho do štátnej komisie delegoval. Zároveň je povinný odovzdať osvedčenie o členstve v štátnej komisii predsedovi Národnej rady Slovenskej republiky.
5 (3) Ak sa uprázdni miesto člena štátnej komisie, ustanoví sa nový člen štátnej komisie na zvyšné funkčné obdobie. Nového člena štátnej komisie oznámi predsedovi Národnej rady Slovenskej republiky ten, kto delegoval člena štátnej komisie, ktorého funkcia sa uprázdnila, najneskôr sedem dní po uprázdnení funkcie; ak dôjde k zmene pomeru politických síl, nového člena štátnej komisie na zvyšné funkčné obdobie deleguje tá politická strana, ktorej patrí právo podľa pomerného zastúpenia. Predseda Národnej rady Slovenskej republiky vydá osvedčenie o členstve v štátnej komisii novému členovi štátnej komisie v deň zloženia sľubu. Čl. 9 Predseda štátnej komisie (1) Činnosť štátnej komisie riadi jej predseda ( 15 ods. 1 volebného zákona) (2) Predsedu štátnej komisie volí Národná rada Slovenskej republiky v tajných voľbách z členov štátnej komisie. (3) Za predsedu štátnej komisie je zvolený člen štátnej komisie, ktorý získal nadpolovičnú väčšinu hlasov prítomných poslancov Národnej rady Slovenskej republiky. (4) Ak vo voľbách nebol za predsedu štátnej komisie zvolený žiadny kandidát, voľba sa opakuje. Do opakovanej voľby postupujú všetci členovia štátnej komisie. Voľba sa opakuje dovtedy, kým jeden z kandidátov nezíska nadpolovičnú väčšinu hlasov prítomných poslancov. (5) Voľby predsedu štátnej komisie sa riadia Volebným poriadkom o voľbe a odvolávaní funkcionárov, schválený uznesením Národnej rady Slovenskej republiky, ak tento štatút neustanovuje inak. (6) Do zvolenia predsedu štátnej komisie, vykonáva funkciu predsedu štátnej komisie najstarší člen štátnej komisie. (7) Predsedu štátnej komisie počas jeho neprítomnosti zastupuje člen štátnej komisie, ktorého tým písomne poveril predseda štátnej komisie. Členovi štátnej komisie, ktorý zastupuje predsedu štátnej komisie, nepatrí osobitný príplatok ( 15 ods. 1 volebného zákona) a nemá ani právo rozhodujúceho hlasu pri hlasovaní štátnej komisie ( 15 ods. 2 volebného zákona). Čl. 10 Úrad štátnej komisie pre voľby a kontrolu financovania politických strán (1) Na ministerstve vnútra sa zriaďuje Úrad štátnej komisie pre voľby a kontrolu financovania politických strán (ďalej len úrad ) ako jej osobitný organizačný útvar. (2) Úrad plní úlohu sekretariátu štátnej komisie. (3) Štruktúru úradu určuje po prerokovaní so štátnou komisiou ministerstvo vnútra. Ministerstvo vnútra vopred prerokuje s predsedom štátnej komisie skončenie alebo zmenu štátnozamestnaneckého pomeru štátneho zamestnanca úradu a skončenie alebo zmenu pracovného pomeru zamestnanca úradu pri výkone práce vo verejnom záujme.
6 (4) Úrad a) kontroluje plnenie úloh, ktoré fyzickým osobám a právnickým osobám vyplývajú z právnych predpisov upravujúcich financovanie politických strán, a volebnú kampaň, b) plní úlohy ustanovené osobitnými predpismi, c) plní ďalšie úlohy podľa pokynov štátnej komisie. (5) Vedúci úradu sa zúčastňuje zasadnutí štátnej komisie bez práva hlasovať. Čl. 11 Zapisovateľ štátnej komisie na vykonanie volieb (1) Zapisovateľ štátnej komisie na vykonanie volieb (ďalej len zapisovateľ ) zabezpečuje po vyhlásení volieb organizačné a administratívne záležitosti súvisiace s prípravou a priebehom rokovania štátnej komisie. Zapisovateľ plní funkciu jej odborného poradcu, zúčastňuje sa rokovania štátnej komisie; pri rokovaní štátnej komisie má poradný hlas. (2) Zapisovateľa vymenuje vláda Slovenskej republiky; návrh podáva minister vnútra Slovenskej republiky po prerokovaní so štátnou komisiou. (3) Náklady na činnosť zapisovateľa na plnenie úloh podľa volebného zákona sa uhrádzajú z rozpočtovej kapitoly ministerstva vnútra. Čl. 12 Odborný sumarizačný útvar štátnej komisie (1) Odborný sumarizačný útvar štátnej komisie určený na prípravu spracovania a spracovanie výsledkov volieb a referenda utvára pre štátnu komisiu štatistický úrad. (2) Štátna komisia prizýva vedúceho odborného sumarizačného útvaru na svoje zasadnutia vždy, keď sú predmetom rokovania veci týkajúce sa prípravy spracovania a spracovania výsledkov volieb a referenda a pripravenosti odborných sumarizačných útvarov volebných komisií na plnenie úloh podľa volebného zákona. Čl. 13 Finančné zabezpečenie štátnej komisie, úradu a nároky členov štátnej komisie (1) Výdavky na činnosť štátnej komisie a úradu sa uhrádzajú z rozpočtovej kapitoly ministerstva vnútra. Rozpočet finančných prostriedkov na činnosť štátnej komisie a úradu prerokuje ministerstvo vnútra so štátnou komisiou ( 15 ods. 6 volebného zákona). (2) Funkcia člena štátnej komisie sa nevykonáva v pracovnoprávnom vzťahu. Člen štátnej komisie má nárok na paušálnu mesačnú odmenu za výkon funkcie v sume 1,5-násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok zaokrúhlený nahor na celé euro.
7 (3) Predsedovi štátnej komisie patrí osobitný príplatok vo výške 30 % mesačnej odmeny. (4) Člen štátnej komisie má nárok na úhradu preukázaných cestovných výdavkov spojených s výkonom funkcie a stravného podľa osobitného predpisu. (5) Člen štátnej komisie je zúčastnený na zdravotnom poistení, na nemocenskom poistení a na dôchodkovom poistení rovnako ako zamestnanec v pracovnom pomere ( 13 ods. 10 volebného zákona). Čl. 14 Záverečné ustanovenia (1) Zmeny štatútu, jeho doplnenie alebo zrušenie schvaľuje Národná rada Slovenskej republiky. (2) Tento štatút nadobúda platnosť dňom schválenia Národnou radou Slovenskej republiky.

References: Čl. 1
 Čl. 2
 Čl. 3
 Čl. 4
 Čl. 5
 Čl. 6
 Čl. 7
 Čl. 8
 Čl. 9
 Čl. 10
 Čl. 11
 Čl. 12
 Čl. 13
 Čl. 14